Dames in pajamas - Mogol Pos
Dames in pajamas
LEPHALALE — Die AGS El Bet-el het Vrydagaand 'n besondere aand vir moeders en dogters aangebied, almal getooi in pajamas. Die pajamadrag het dadelik die byeenkoms in een groot informele lekkerte verander.
Ouma Alta Steyn, ma Annemie Breedt
Dié funksie het dit ten doel om ma's en dogters te bederf en veral om mekaar te bederf en te sosialiseer. Gaste is verwelkom met 'n sjokolademelkskommel waarna hulle foto's kon laat neem by 'n ateljee wat spesiaal vir die doel opgestel is. Daar het oumas met hulle dogters én húlle dogters saam kosbare herinneringe gebou met die neem van familiefoto's.
Liezel Roesch en Lizette Venter, organiseerders, het almal verwelkom. Die rondomtaliebederf het afgeskop met plantjies wat in blikkies vir mekaar geplant is. Verder was daar 'n vraag-en-antwoordsessie – ideaal om te leer om werklik te luister en om verhoudinge te verbeter. Gesigsbehandelings, voetspa en handbederf in die kleine is op mekaar toegepas.
Die kuier was tot laataand en dit was duidelik dat daar in die doel geslaag is vir moeders en dogters om daardie spesiale bande te verstewig.